Sisäilmaongelmat julkisissa tiloissa, kuten esimerkiksi kouluissa ovat laaja ongelma Suomessa. Pudasjärven kaupunki päätti käyttää julkisiin rakennuksiin hirttä ja nyt maailman suurin hirsikoulu avasi ovensa.

Sisäilmaongelmat ovat vakava ongelma Suomessa, sillä arviolta 600 000-800 000 ihmistä altistuu kosteus- ja homevaurioille päivittäin.

Pudasjärven kaupungissa tehtiin julkisiin rakennuksiin useita sisäilmatutkimuksia sekä korjauksia vuosina 2009-2012. Esimerkiksi lukio poistettiin koulukäytöstä ja satoja koululaisia joutui väistötiloihin sisäilmaongelmien vuoksi.

Kaupunki päätti käyttää hirttä julkisiin rakennuksiin, jotta sisäilmaongelmia ei tulevaisuudessa tulisi. Joitakin rakennuksia on jo valmistunut, mutta uusin rakennuksista on maailman suurin hirsikoulu.

Pudasjärven Hirsikampus on rakennuskompleksi, jossa on tilaa 800:lla oppilaalle. KUVA: PUDASJÄRVEN KAUPUNKI/JUHA NYMAN

Pudasjärvi haluaa tarjota työntekijöilleen ja nuorille terveen ympäristön. KUVA: PUDASJÄRVEN KAUPUNKI/JUHA NYMAN

Pudasjärvellä juhlittiin hiljattain kaupungin vanhimman koulurakennuksen 140-vuotispäivää. Hirsinen koulu on osoitus vanhan rakennusperinteen ja materiaalin toimivuudesta, eikä sisäilmassa ole ollut moittimista. Sisäilmaongelmat ovat vakava ongelma Suomessa, sillä arviolta 600 000-800 000 ihmistä altistuu kosteus- ja homevaurioille päivittäin. Ongelmia on niin julkisissa kuin yksityisissä rakennuksissa ja sairastumiset sekä korjaustyöt tulevat kalliiksi.

Jo pelkästään julkisten tilojen ongelmat ovat laajoja ja aiheuttavat miljardikustannuksia. Eduskunnan vuonna 2012 tekemän raportin mukaan vaurioituneissa rakennuksissa on päiväkotien ja koulujen osalta 172 000-259 200 henkilöä, hoitolaitoksissa 36 000-46 800 ja toimistoissa 27 500-55 000 henkilöä.

Remonteista syntyi pullotaloja

Pudasjärvellä tehtiin julkisiin rakennuksiin useita sisäilmatutkimuksia sekä korjauksia vuosina 2009-2012. Esimerkiksi lukio poistettiin koulukäytöstä ja satoja koululaisia joutui väistötiloihin sisäilmaongelmien vuoksi. Opettaja-lehden mukaan kaupungin koulujen ongelmat alkoivat remonteista, kun 1960-luvun rakennuksiin oli 1990-luvulla asennettu silloiset ilmastointijärjestelmät, jotka eivät sopineet vanhaan taloon. Lehden mukaan uudet ikkunat tekivät kouluista ”pullotaloja” ja muovimattojen alla olleet liimat aiheuttivat lapsille ja henkilökunnalle erilaisia oireita.

Kaupunki teki lopulta konkreettisia päätöksiä sisäilmaongelmien ehkäisemiseksi ja päätti käyttää julkisiin tiloihin hirttä, jossa on useita hyviä puolia: hirsirakennuksissa sisäilmaongelmat eivät ole todennäköisiä ja materiaali on ekologinen sekä melua vaimentava. Hirsirakennukset kestävät myös aikaa, kuten kaupungin vanhin koulu osoittaa. Päätöksen taustalla oli tutkimuksia.

Maailman suurin hirsikoulu

Pudasjärvellä avattiin vuonna 2013 maailman suurin hirsinen päiväkoti ja nyt elokuussa 2016 maailman suurin hirsikoulu. Kaupungissa on myös muita hirsisiä julkisia rakennuksia, kuten esimerkiksi palvelutalo.

Ratkaisuissa on ajateltu tulevaisuutta.

- Ei ole järkevää, että rakennuksen elinkaari on esimerkiksi vain noin kolmekymmentä vuotta, kuten 1970- ja 1980-luvuilla rakennetuissa kouluissa on voinut olla, hirsikoulua suunnitelleen Arkkitehtitoimisto Lukkaroinen Oy:n toimitusjohtaja Mikko Lukkaroinen toteaa.

Rakennuskustannukset ovat hieman korkeammat, mutta hirsirakennusten elinkaari on pitkä ja mahdollisia tulevaisuuden korjaustarpeita voi olla vähemmän. Pudasjärven opetus- ja sivistysjohtaja Juha Holappa toteaa, että hirren käyttö rakennusmateriaalina tukee myös kansantaloutta.

- Suomessa hirsirakentamisella on pitkät perinteet ja materiaalia on kotimaassa. Haluamme samalla edistää modernia hirsirakentamista sekä alan tutkimusta, Holappa sanoo.

- Koulu on saanut myös lasten osalta innostuneen vastaanoton. He kyselivät jo kesälomalla milloin koulu alkaa, hän kertoo.

Hirsirakennus hengittää ja tutkimusten mukaan sellaisessa voidaan hyvin.

KUVA: PUDASJÄRVEN KAUPUNKI/JUHA NYMAN

KUVA: PUDASJÄRVEN KAUPUNKI/JUHA NYMAN

KUVA: PUDASJÄRVEN KAUPUNKI/JUHA NYMAN

KUVA: PUDASJÄRVEN KAUPUNKI/JUHA NYMAN

KUVA: PUDASJÄRVEN KAUPUNKI/JUHA NYMAN

KUVA: PUDASJÄRVEN KAUPUNKI/JUHA NYMAN

Hirsikoulun pääsuunnittelija on arkkitehti SAFA Pekka Lukkaroinen. Pääurakoitsijana toimi Lemminkäinen Talo Oy ja rakennustyöt aloitettiin toukokuussa 2014.

Lähteet:

Sisailmayhdistys.fi (pdf-tiedosto)

Eduskunta.fi (pdf-tiedosto)

Suomensisailmatutkimus.fi

Opettaja.fi